Ma vas wat 2 kinders glo vir seksuele misbruik verkoop | Netwerk24
Ma vas wat 2 kinders glo vir seksuele misbruik verkoop
Deur Cara-Lee Dorfling 27 Mei 2021 15:57
'n Ma wat daarvan beskuldig word dat sy twee kinders vir seksuele misbruik verkoop het, sal Vrydag in 'n Oos-Kaapse hof verskyn.
Die twee kinders, 'n 13-jarige wat downsindroom het en haar 15-jarige niggie, is glo vir R450 elk deur die 13-jarige se 42-jarige ma aan twee mans in Keiskammahoek verkoop.
Die niggie het ten tyde van die voorval in dieselfde huis as die betrokke ma gewoon.
Albei kinders is reeds op 31 Maart ingevolge 'n hofbevel na 'n plek van veiligheid geneem nadat die Valke en die departement van maatskaplike werk inligting van 'n fluitjieblaser opgevolg het oor die beweerde mensehandel.
Kapt. Yolisa Mgolodela, woordvoerder van die Valke, sê die beweerde voorvalle het tussen Februarie 2019 en Maart 2021 gebeur. Die Valke ondersoek nog hoeveel transaksies plaasgevind het.
Die ma en twee mans, 32 en 36 jaar oud, wat glo betrokke was, is Woensdag in hegtenis geneem en sal Vrydag op aanklagte van mensehandel in die landdroshof in Keiskammahoek verskyn.